曾東遊以詩寄之
作者：皇甫冉
朝代：唐

paragraphs: 出郭離言多，迴車始知遠。
寂然層城暮，更念前山轉。
總轡越成臯，浮舟背梁苑。
朝朝勞延首，往住若在眼。
落日孤雲還，邊愁迷楚關。
如何漵花發，復對遊子顏。
古寺杉栝裏，連檣洲渚間。
煙生海西岸，雲見吳南山。
驚風掃蘆荻，翻浪連天白。
正是揚帆時，偏逢江上客。
由來許佳句，況乃愜所適。
嵯峨天姥峰，翠色春更碧。
氣淒湖上雨，月淨剡中夕。
釣艇或相逢，江蘺又堪摘。
迢迢始寧墅，蕪沒謝公宅。
朱槿列摧墉，蒼苔徧幽石。
顧予任疎懶，期爾振羽翮。
滄洲未可行，須售金門策。